Document ID: 32011R0214

REGULAMENTUL (UE) NR. 214/2011 AL COMISIEI
din 3 martie 2011
de modificare a anexelor I și V la Regulamentul (CE) nr. 689/2008 al Parlamentului European și al Consiliului privind exportul și importul de produse chimice periculoase
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 689/2008 al Parlamentului European și al Consiliului din 17 iunie 2008 privind exportul și importul de produse chimice periculoase (1), în special articolul 22 alineatul (4),
întrucât:
(1)
Regulamentul (CE) nr. 689/2008 pune în aplicare Convenția de la Rotterdam privind procedura de consimțământ prealabil în cunoștință de cauză aplicabilă anumitor produse chimice și pesticide periculoase care fac obiectul comerțului internațional, semnată la 11 septembrie 1998 și aprobată, în numele Comunității, prin Decizia 2003/106/CE a Consiliului (2).
(2)
Este necesară modificarea anexei I la Regulamentul (CE) nr. 689/2008 pentru a se ține seama de măsurile de reglementare cu privire la anumite produse chimice, luate în temeiul Directivei Consiliului nr. 91/414/CEE din 15 iulie 1991 privind introducerea pe piață a produselor de uz fitosanitar (3), al Directivei 98/8/CE a Parlamentului European și a Consiliului din 16 februarie 1998 privind comercializarea produselor biodestructive (4) și al Regulamentului (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea produselor chimice (REACH), de înființare a Agenției Europene pentru Produse Chimice, de modificare a Directivei 1999/45/CE și de abrogare a Regulamentului (CEE) nr. 793/93 al Consiliului și a Regulamentului (CE) nr. 1488/94 al Comisiei, precum și a Directivei 76/769/CEE a Consiliului și a Directivelor 91/155/CEE, 93/67/CEE, 93/105/CE și 2000/21/CE ale Comisiei (5).
(3)
Anexa V la Regulamentul (CE) nr. 689/2008 ar trebui modificată pentru a ține seama de deciziile luate în privința anumitor produse chimice în conformitate cu Convenția de la Stockholm privind poluanții organici persistenți (Convenția de la Stockholm), semnată la 22 mai 2001 și aprobată, în numele Comunității, prin Decizia 2006/507/CE a Consiliului (6) și de măsurile legislative ulterioare privind produsele chimice respective luate în temeiul Regulamentului (CE) nr. 850/2004 al Parlamentului European și al Consiliului din 29 aprilie 2004 privind poluanții organici persistenți și de modificare a Directivei 79/117/CEE (7). De asemenea, anexa V ar trebui modificată pentru a reflecta măsurile legislative luate pentru interzicerea exportului anumitor produse chimice altele decât poluanții organici persistenți.
(4)
Substanțele difenilamină, triazoxid și triflumoron nu au fost incluse ca substanțe active în anexa I la Directiva 91/414/CEE, interzicându-se astfel utilizarea ca pesticide a acestor substanțe active, care ar trebui așadar adăugate pe listele de produse chimice incluse în părțile 1 și 2 din anexa I la Regulamentul (CE) nr. 689/2008. Având în vedere că au fost prezentate noi cereri care necesită luarea unor noi decizii privind includerea în anexa I la Directiva 91/414/CEE, completarea listei produselor chimice incluse în partea 2 din anexa I la Regulamentul (CE) nr. 689/2008 nu ar trebui efectuată înainte de adoptarea unor noi decizii referitoare la situația acelor produse chimice.
(5)
Substanțele bifentrin și metam nu au fost incluse ca substanțe active în anexa I la Directiva 91/414/CEE; în ceea ce privește Directiva 98/8/CE, acele substanțe au fost identificate și notificate în vederea evaluării. În consecință, utilizarea substanțelor bifentrin și metam ca pesticide este restricționată sever, deoarece utilizarea ambelor substanțe este aproape în totalitate interzisă, în pofida faptului că pot fi autorizate în continuare de statele membre până când se va lua o decizie în temeiul Directivei 98/8/CE. Prin urmare, substanțele bifentrin și metam ar trebui adăugate la lista produselor chimice incluse în părțile 1 și 2 din anexa I la Regulamentul (CE) nr. 689/2008. Având în vedere că au fost prezentate noi cereri care necesită luarea unor noi decizii privind includerea în anexa I la Directiva 91/414/CEE, completarea listei produselor chimice incluse în partea 2 din anexa I la Regulamentul (CE) nr. 689/2008 nu ar trebui aplicată înainte de adoptarea unor noi decizii referitoare la situația acelor produse chimice.
(6)
Substanța carbosulfan nu a fost inclusă ca substanță activă în anexa I la Directiva 91/414/CEE, interzicându-se utilizarea ca pesticid a substanței carbosulfan, care ar trebui, așadar, adăugată pe listele de produse chimice incluse în părțile 1 și 2 din anexa I la Regulamentul (CE) nr. 689/2008. Includerea substanței carbosulfan în partea 2 din anexa I a fost suspendată din cauza unei noi cereri de includere în anexa I la Directiva 91/414/CEE, depusă în conformitate cu articolul 13 din Regulamentul (CE) nr. 33/2008 al Comisiei din 17 ianuarie 2008 de stabilire a normelor de aplicare a Directivei 91/414/CEE a Consiliului în privința unei proceduri ordinare și a unei proceduri accelerate de evaluare a substanțelor active prevăzute în programul de lucru menționat la articolul 8 alineatul (2) din directiva respectivă, dar care nu au fost incluse în anexa I la aceasta (8). Deoarece această nouă cerere a fost retrasă de către solicitant, nu mai există niciun motiv pentru a suspenda includerea substanței respective în partea 2 din anexa I. Prin urmare, substanța carbosulfan ar trebui adăugată pe lista produselor chimice incluse în partea 2 din anexa I la Regulamentul (CE) nr. 689/2008.
(7)
Substanța trifluralin nu a fost inclusă ca substanță activă în anexa I la Directiva 91/414/CEE, interzicându-se utilizarea ca pesticid a acestei substanțe active, care ar trebui, așadar, adăugată pe listele de produse chimice incluse în părțile 1 și 2 din anexa I la Regulamentul (CE) nr. 689/2008. Adăugarea substanței trifluralin în partea 2 din anexa I a fost suspendată din cauza unei noi cereri de includere în anexa I la Directiva 91/414/CEE, depuse în conformitate cu articolul 13 din Regulamentul (CE) nr. 33/2008. Această nouă cerere a dus la luarea deciziei de neincludere a substanței trifluralin ca substanță activă în anexa I la Directiva 91/414/CEE, ceea ce înseamnă că este interzisă în continuare utilizarea ca pesticid a substanței trifluralin și că nu mai există motivul suspendării adăugării la partea 2 din anexa I. Prin urmare, substanța trifluralin ar trebui inclusă în lista produselor chimice enumerate în partea 2 din anexa I la Regulamentul (CE) nr. 689/2008.
(8)
Substanța clortal-dimetil nu a fost inclusă ca substanță activă în anexa I la Directiva 91/414/CEE, ceea ce înseamnă că utilizarea ca pesticid a substanței clortal-dimetil este interzisă și, prin urmare, ea ar trebui inclusă în lista produselor chimice enumerate în părțile 1 și 2 din anexa I la Regulamentul (CE) nr. 689/2008.
(9)
Produsele chimice clordeconă, hexabromdifenil, hexaclorciclohexani, lindan și pentabromodifenileter vor fi adăugate în lista de produse chimice interzise la export incluse în partea 1 din anexa V la Regulamentul (CE) nr. 689/2008. Prin urmare, nu mai este necesară menționarea în continuare a acestor produse chimice în părțile 1 și 2 din anexa I la Regulamentul respectiv și, în consecință, rubricile ar trebui eliminate.
(10)
Produsele chimice hexabromodifenil, hexaclorciclohexan (HCH) și lindan sunt deja menționate în partea 3 din anexa I la Regulamentul (CE) nr. 689/2008. Prin urmare, adăugarea lor în partea 1 din anexa V la Regulamentul respectiv ar trebui să fie luată în considerare în partea 3 din anexa I.
(11)
Regulamentul (UE) nr. 757/2010 al Comisiei din 24 august 2010 de modificare a Regulamentului (CE) nr. 850/2004 al Parlamentului European și al Consiliului privind poluanții organici persistenți în ceea ce privește anexele I și III (9) pune în aplicare decizii luate ca urmare a Convenției de la Stockholm pentru a include produsele chimice clordeconă, pentaclorbenzen, hexabromodifenil, hexaclorciclohexani, lindan, tetrabromodifenileter, pentabromodifenileter, hexabromodifenileter, heptabromodifenileter în lista din partea 1 din anexa A la Convenția de la Stockholm prin adăugarea acestor produse chimice în partea A din anexa I la Regulamentul (CE) nr. 850/2004. În consecință, produsele chimice respective ar trebui adăugate în partea 1 din anexa V la Regulamentul (CE) nr. 689/2008.
(12)
Regulamentul (CE) nr. 1102/2008 al Parlamentului European și al Consiliului din 22 octombrie 2008 privind interzicerea exporturilor de mercur metalic și de anumiți compuși și amestecuri de mercur și depozitarea în condiții de siguranță a mercurului metalic (10) interzice exporturile de mercur metalic și de anumiți compuși și amestecuri de mercur din Uniunea Europeană în țări terțe. Prin urmare, acele două produse chimice ar trebui adăugate în lista cu produsele chimice inclusă în partea 2 din anexa V la Regulamentul (CE) nr. 689/2008. În plus, rubrica referitoare la compușii de mercur din partea 1 din anexa I ar trebui modificată pentru a reflecta interzicerea exportului anumitor compuși de mercur și statutul actual al compușilor de mercur prevăzut în Directiva 98/8/CE.
(13)
Prin urmare, anexele I și V la Regulamentul (CE) nr. 689/2008 ar trebui modificate în consecință.
(14)
Pentru ca statele membre și industria de profil să dispună de timpul necesar luării măsurilor aferente în vederea implementării prezentului regulament, punerea lui în aplicare ar trebui amânată.
(15)
Măsurile prevăzute de prezentul regulament sunt conforme cu avizul comitetului instituit prin articolul 133 din Regulamentul (CE) nr. 1907/2006,
ADOPTĂ PREZENTUL REGULAMENT:
Articolul 1
Regulamentul (CE) nr. 689/2008 se modifică după cum urmează:
1.
Anexa I se modifică în conformitate cu anexa I la prezentul regulament.
2.
Anexa V se modifică în conformitate cu anexa II la prezentul regulament.
Articolul 2
Prezentul regulament intră în vigoare în a douăzecea zi de la publicarea sa în Jurnalul Oficial al Uniunii Europene.
Se aplică de la 1 mai 2011.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 3 martie 2011.

Labels: 20
3
1
6